ཐོན་ཁུངས་ཀྱི་ངོས་ནས་གླེང་ན།སྤྱིར་བལ་བོ་རྣམས་ལ་ཞིང་ལས་པ་ཤུགས་ཆེ་ནའང་ཁོ་ཚོས་ཐོན་སྐྱེད་བྱས་པའི་བཟའ་འབྲུའི་རིགས་ཀྱིས་བལ་ཡུལ་མི་དམངས་ལ་ལྡང་གི་མེད་པས།བཟའ་བཅའ་སོགས་བཅའ་དངོས་ཕལ་མོ་ཆེ་ད་ལྟའི་ཆར་ཡང་རྒྱ་གར་གཙོ་བོར་གྱུར་པའི་ཁྱིམ་མཚེས་རྒྱལ་ཁབ་རྣམས་ལ་བརྟེན་རྐྱང་བྱས་ཡོད།རྒྱལ་པོའི་ལམ་ལུགས་ཀྱི་དབང་བསྒྱུར་འོག་ཡོད་པའི་རྒྱལ་ཁབ་འདི་དཔལ་འབྱོར་གྱི་ཐད་ནས་བཤད་ན།འཛམ་གླིང་གི་རྒྱལ་ཁབ་ཆེས་སྐྱོ་ཤོས་ཀྱི་གྲས་སུ་ཡོད་ནའང་།ཞི་བདེ་བརྟན་བརླིང་གི་ཆ་ནས་བཤད་ན།བལ་ཡུལ་འདི་གོ་ལ་རིལ་པོ་འདིའི་སྒང་གི་ཆེས་ལེགས་ཤོས་དེ་ཡིན་དཀའ་ནའང་།ཧ་ཅང་དམའ་བའི་གྲས་སུ་མི་འདུག་པ་ནི་ཁོ་བོས་འགྲེལ་བཤད་གསལ་པོར་བྱེད་ཐུབ་པ་ཞིག་རེད།གང་ལྟར་ཁོ་བོའི་ངོས་ནས་བཤད་ན།བལ་ཡུལ་ནི་འཛམ་གླིང་འདིའི་སྒང་ནས་རང་ཉིད་ལ་སྨྲ་བརྗོད་དང་།ཆོས་དད།སྐད་ཡིགསློབ་གསོའི་རང་དབང་སོགས་མི་ཞིག་གི་མི་ཚེའི་ནང་མེད་ཐབས་མེད་པའི་མཐུན་རྐྱེན་མང་པོ་ཞིག་དུས་གཅིག་ཏུ་རྙེད་སའི་ཁོར་ཡུག་དེ་ཡིན་པས།ངས་ནམ་ཡང་དུས་བཞིར་ལྗང་མདོག་གིས་མཛེས་པའི་ཡུལ་ལྗོངས་འདི།འབངས་མི་ཚོ་ཉམས་ཆུང་ཞིང་འཛུམ་དམུལ་གྱིས་ཁེངས་པའི་ཡུལ་ལྗོངས་འདི།དུས་གསུམ་གྱི་སངས་རྒྱས་ཐམས་ཅད་ཞབས་ཀྱིས་བཅགས་སའི་ཡུལ་ལྗོངས་འདི།ད་དུང་འཛམ་གླིང་གི་ཁྱད་ནོར་དུ་གྱུར་པའི་ནང་བསྟན་ཤེས་རིག་གི་ལྗང་མྱུག་འཁྲུངས་སའི་ཞིང་ས་འདི་སེམས་ནས་འབོར་ཐབས་མེད་པ་ཞིག་ཏུ་གྱུར་ཡོད་དེ།དེ་ནི་ངས་ཡུལ་ལྗོངས་ཆུང་ངུ་འདིར་བཅངས་པའི་བཅོས་མིན་གྱི་དུང་ཞེན་ཞིག་ཀྱང་རེད།